Az évek alatt jelentősen emelkedett az egy új munkahelyre jutó átlagos támogatás összege.

Csak idén, június 19-ig több mint 43 milliárd forinttal támogatott a kormány 22 nagyvállalatot – derül ki a Külgazdasági és Külügyminisztérium friss listájából. Közvetlen, egyedi döntés alapján kiutalt, vissza nem térítendő készpénztámogatásról van szó, amelyért cserébe a cégek munkahelyteremtést vállalnak. A 24.hu azt írja, 2004 óta 429,4 milliárd forint a közvetlen kormánytámogatás.

A lap szerint az is jól látszik, hogy az évek alatt jelentősen emelkedett az egy új munkahelyre jutó átlagos támogatás összege, idén már 10 millió forintnál is többet adtak egy új álláshely teremtéséért.

A legtöbb támogatást ebben az évben eddig a japán-amerikai hátterű Zoltek Vegyipari Zrt. kapta, több mint 8 milliárd forintot. A szénszálgyártó cég korábban egy alkalommal, 2006-ban már kapott 2,9 milliárd forintot.

Érdekesség még, hogy eddig a Robert Bosch különböző érdekeltségei részesültek a legtöbbször a kormánytámogatásból, csaknem 16,2 milliárd forintot kaptak a cégcsoport cégei.

Az AUDI Hungária Zrt. ezúttal 1,17 milliárd forint kormánytámogatást kapott, míg az ADA Hungária Bútorgyár Kft. és NOVA BÚTORGYÁR Kft. bő egymilliárd forintos támogatást nyert el május végén.